Here is a page extracted from Wikipedia that may contain CSS, HTML, and a lot of unformatted text.

Title: Ubaldo Hualde
Content: Ubaldo Hualde Martín (????, Isaba - 1967, Isaba, Navarra) estió o zaguer hombre que charraba y escribiba en o dialecto roncalés d'o idioma basco como idioma marterno en a localidat d'Isaba y en a val de Roncal. Yera naixito de casa Esandi d'ista localidad. En Isaba yera conoixito con a embotada de el tío Ubaldo ("o tío Ubaldo").

Ubaldo Hualde no nomás sabeba charrar y escribir o uskara roncalés, sino que tamién mientres a suya vida se preocupó por conoixer-ne as suyas variants en Uztárroz, en Bidángoz, en Garde...

Hualde yera un autentico archivo vivient, una base de datos d'a cual lingüístas como José y Bernardo Estornés (toz dos d'Isaba), Koldo Mitxelena, u Juan San Martín, por eixemplo, prebaban d'obtener a mayor cantidat posible d'información. L'obchectivo que toz teneban, que tamién yera l'obchectivo d'Ubaldo Hualde, yera de dixar constancia d'una luenga que, cuasi amortata, encara yera viva a o mesmo tiempo que s'anunciaba a suya inminent desaparición.

Escritos 
Dixó escritos os textos de bellas cancions roncalesas, y amás recullía en os suyos escritos as diferents variants d'una mesma canción, seguntes as parlas de cada localidat roncalesa.

Anecdota 
 O 2 d'octubre de 1932, mientres una chornada d'exaltación nacionalista organizata por o Izaba Buru Batzar (delegación d'Euzko Alderdi Jeltzalea d'Isaba) organizó en Isaba, en o restaurant en que yeran minchando qui en 1936 sería o futuro Lehendakari Agirre con os dirichents nacionalistas y bels estudiosos d'o folklore basco, demandoron a presencia d'Ubaldo Hualde. Quereban que lis charrase en uskara roncalés, y asinas lo fació, con o suyo vestito roncalés de chaqueta, faixa y calzón.
 A la suya casa veniban sinyors ta charrar-ie, que con unos grans magnetofonos grababan tot o que él lis deciba. Mesmo una vegada o periodista basco-navarro Miguel de la Cuadra Salcedo venió a la suya casa con un equipo de Televisión Española, y li facioron una entrevista en a cocina de casa Esandi.

Muerte 
Morió en 1967, cuan teneba 96 anyadas. No se puet decir que con él morió o uskara roncalés, pos encara bi heban en a val de Roncal bellas personas, pocas, que encara lo podeban charrar (encluyendo-ie Antonia Anaut y Fidela Bernat); sindembargo, sí que podemos decir que a lengua roncalesa perdió a uno d'os suyos millors conoixedors, y tamién a la zaguera persona que sabeba escribir-la.

Referencias 

Basco roncalés
Navarros
1967 (muertes)